《酬郭先辈》
宋代·徐铉

太原郭夫子，行高文炳蔚。弱龄负世誉，一举游月窟。

仙籍第三人，时人故称屈。昔余吏西省，倾盖名籍籍。

及我窜群舒，向风心郁郁。归来暮江上，云雾一披拂。

雷雨不下施，犹作池中物。念君介然气，感时思奋发。

示我数篇文，与古争驰突。彩褥粲英华，理深刮肌骨。

古诗尤精奥，史论皆宏拔。举此措诸民，何忧民不活。

吁嗟吾道薄，与世长迂阔。顾我徒有心，数奇身正绌。

论兵属少年，经国须儒术。夫子无自轻，苍生正愁疾。

作者简介：徐铉（916年—991年）南唐，北宋初年文学家、书法家。字鼎臣，广陵（今江苏扬州）人。历官五代吴校书郎、南唐知制诰、翰林学士、吏部尚书，后随李煜归宋，官至散骑常侍，世称徐骑省。淳化初因事贬静难军行军司马。曾受诏与句中正等校定《说文解字》。工于书，好李斯小篆。与弟徐锴有文名，号称“二徐”；又与韩熙载齐名，江东谓之“韩徐”。